Foto: O‘zA O‘zbekiston prezidenti Shavkat Mirziyoyev sentabrda Nyu-Yorkda (AQSh) BMT Bosh assambleyasida nutq so‘zlaydi. Ta’kidlab o‘tish lozimki, O‘zbekiston rahbari BMT Bosh Assambleyasining umumsiyosiy muhokamasida ilk bora nutq so‘zlaydi. Bosh Assambleya Nyu-Yorkda 19-25 sentabr kunlari bo‘lib o‘tadi. O‘zbekiston rahbari muhokamalarning birinchi kuni chiqish qiladi. Tadbirning ilk kuni BMT bosh kotibi Antoniu Guterrish va 72-sessiya raisi Miroslav Laychakning nutq so‘zlashi bilan boshlanadi. Shu kuni AQSh prezidenti Donald Tramp, Armaniston, Afg‘oniston, Braziliya, Isroil, Polsha va Fransiya prezidentlarining chiqish qilishi rejalashtirilgan. BMT Bosh Assambleyasining 72-sessiyasi davomida mojarolarning oldini olish, migratsiya, inson huquqlari himoyasi, barqaror rivojlanish, iqlim o‘zgarishi va tenglikni ta’minlash masalalari muhokama etiladi.